Satul Oceretîne, situat în regiunea Donețk, a fost devastat de lupte în ultimele săptămâni. Imagini filmate cu drona obținute de AP arată clădiri distruse, fum ieșind din case și o localitate pustie.
Trupele ruse au atacat localitatea cu artilerie, drone și bombe în tentativa de a respinge forțele de apărare lipsite de muniție. Armata ucraineană a recunoscut că rușii au câștigat teren în zonă, dar a dat asigurări totodată că luptele continuă.
Cei 3.000 de locuitori ai satului Oceretîne au fugit din calea invadatorilor, printre care și o femeie de 98 de ani, care a mers săptămâna trecută singură aproape 10 kilometri cu ajutorul unui baston până a ajuns pe partea ucraineană a liniei de front.
With shells raining down and Russian forces advancing, 98-year-old Lidia Stepanivna Lumikovska made the decision to leave her home in the village of Ocheretyne in eastern Ukraine and walk around 6 miles to safety. https://t.co/btwVq2K8Ld
— NBC News (@NBCNews) May 4, 2024
Potrivit AP, nicio clădire nu a rămas intactă în această localitate. Majoritatea caselor sunt atât de deteriorate încât nu mai pot fi reparaete. De asemenea, o fabrică de la periferie a fost grav avariată. Imaginile surprinse cu drona arată de asemenea fum ieșind din mai multe case și incendii în cel puțin două clădiri.
Pe de altă parte, Rusia și-a intensificat în ultimele săptămâni atacurile asupra orașului Harkov, al doilea ca mărime din Ucraina, în încercarea de a-i distruge infrastructura energetică și de a-i teroriza pe cei 1,3 milioane de locuitori.
Potrivit guveranatorului Oleh Sinehubov, patru persoane au fost rănite în noaptea de vineri spre sâmbătă în urma unor atacuri cu drone. În total, Rusia a lansat în noaptea de vineri spre sâmbătă 13 drone de tip Shahed în regiunile Harkov și Dnipropetrovsk, toate fiind doborâte de apărarea aeriană ucraineană.
Rusia a bombardat Harkov și vineri, distrugând clădiri rezidențiale și provocând un incendiu. O femeie de 82 de ani a fost ucisă, iar doi bărbați răniți.
În paralel, Ministerul rus al Apărării a susținut sâmbătă dimineața că forțele sale antiaeriene au doborât patru rachete ATACMS lansate de ucraineni spre Peninsula Crimeea, anexată de Moscova în martie 2014. Moscova nu a oferit alte detalii, în timp ce Kievul nu a comentat această revendicare.
Potrivit unor oficiali americani, Ucraina a primit în secret rachete ATACMS cu rază lungă de acțiune și a început să le folosească pentru a ataca poziții militare rusești, vizând recent un o bază aeriană din Crimeea.
Solicitate de mult timp de conducerea de la Kiev, noile rachete dublează raza de acțiune a forțelor ucrainene, oferind posibilitatea de a viza ținte situate la 300 de kilometri distanță.